Diari Oficial de la Generalitat Valenciana


Sumari del DOGV 2853, del 22-10-1996 (1996/839621)

RESOLUCIÓ de 20 de novembre de 1995 de la directora general de Qualitat Ambiental, sobre declaració d'impacte ambiental.
------------------------------------------------------------------------------------------------------------------------

### Dades del document

Número de DOGV
:   2853

Data del DOGV
:   22-10-1996

Secció del DOGV
:   ALTRES DISPOSICIONS

Número del document
:   1996/839621


Data del document
:   20-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 20 de novembre de 1995 de la directora general de Qualitat Ambiental, sobre declaració d'impacte ambiental.   
Vist l'expedient 239/95-AIA, sobre el Projecte de Modificació Puntual número 8 del Pla General d'Ordenació Urbana de Sant Vicent del Raspeig (l'Alacantí), promogut per l'Ajuntament de Sant Vicent del Raspeig.  
Vist que, amb data de 16 d'agost de 1995, l'Ajuntament de Sant Vicent del Raspeig va remetre a aquesta conselleria l'estudi d'impacte ambiental del projecte, junt amb el certificat de l'exposició pública.  
Vist que, amb data de 26 de setembre de 1995, va sol·licitar-se a l'Ajuntament de Sant Vicent del Raspeig que, a fi de completar l'expedient, remetera la documentació tècnica del projecte, com també un certificat de l'aprovació provisional d'aquesta i de l'estudi d'impacte ambiental.  
Vist que, amb data de 13 de novembre de 1995, l'Ajuntament de Sant Vicent de Raspeig va remetre a aquesta conselleria la documentació sol·licitada  
Vist que l'estudi d'impacte ambiental, inclòs en l'expedient de la Modificació Puntual, ha estat exposat al públic, pel termini d'un mes, mitjançant anuncis de l'Ajuntament de Sant Vicent del Raspeig publicats en el Diari Oficial de la Generalitat Valenciana número 2545, de 6 de juliol de 1995, i diari Información de 31 de maig de 1995, sense que s'hi haja presentat cap al·legació, segons el certificat que consta en l'expedient.  
Atès que el projecte examinat té com a objecte incorporar al Pla General d'Ordenació Urbana de Sant Vicent del Raspeig un total de cinc modificacions puntuals i una correcció d'errades i incorreccions, amb el següent contingut:  
1. Ampliació de vials en sòl urbà UE 1 en partida Boqueres.  
2. Inclusió en sòl urbà en partida Boqueres d'un fragment de parcel·la de 1.403 metres quadrats de sòl no urbanitzable rústic, i prolongació de vials.   
3. Inclusió d'una parcel·la de 1.050 metres quadrats de sòl no urbanitzable de protecció de rambles en sòl urbà UE 1 en partida Boqueres, Pou de Sant Antoni.  
4. Canvi de classificació d'una parcel·la de 18.000 metres quadrats de sòl urbà en partida Canastell, afectats pel projecte d'autovia, a sòl no urbanitzable, lliure rústic.  
5. Canvi de classificació de part de dues parcel·les, de 1.900 i 2.500 metres quadrats, de sòl urbanitzable no programat a sòl urbà.  
6. Correcció d'errades o incorreccions.  
De les determinacions anteriors, afecten a sòl no urbanitzable les números 2, 3 i 4, per la qual cosa es troben sotmeses al tràmit d'avaluació d'impacte ambiental segons el Decret 162/1990.  
Atès que, amb data de 30 de maig de 1995, l'Ajuntament de Sant Vicent del Raspeig va tramitar una consulta prèvia respecte al projecte de referència (exp. 022/95-CON). Com a contestació a aquesta consulta va emetre's informe el 3 de juliol de 1995, en el qual, entre altres aspectes, s'hi indica la necessitat de reparar les següents deficiències:  
- S'hauria d'indicar la classificació i qualificació actuals dels sòls objecte de la modificació.  
- La documentació gràfica de l'estudi hauria de completar-se.  
- S'hauria de justificar la no afecció sobre les vies pecuàries eventualment existents en el municipi.  
Atès que tot i que l'estudi d'impacte ambiental no s'adapta de manera estricta als continguts mínims regulats per la legislació aplicable, el seu contingut es troba justificat per les característiques i magnitud de la modificació projectada, com indica el mateix estudi. En qualsevol cas, s'hi analitzen els previsibles efectes ambientals derivats de l'execució de les modificacions números 2 (zona 2), 3 (zona 1) i 5 (zona 3). No s'ha realitzat la valoració de la modificació número 4, que correspon, com s'ha dit abans, a una desclassificació de sòl urbà, que passaria a sòl no urbanitzable, amb els evidents efectes ambientals favorables. D'altra banda, la modificació número 5 no es troba subjecta al tràmit d'avaluació d'impacte ambiental, ja que segons la informació disponible no afecta a sòl classificat com a no urbanitzable. Cal concloure que els continguts de l'estudi d'impacte ambiental resulten escaients i s'hi han incorporat les consideracions recollides en la contestació a la consulta prèvia efectuada per l'Ajuntament.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana, i d'altres disposicions que li són d'aplicació.   
Atès que l'article 5é de la llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental.  
Primer   
Estimar acceptable, només a l'efecte ambiental, el Projecte de Modificació Puntual número 8 del Pla General d'Ordenació Urbana de Sant Vicent del Raspeig (l'Alacantí).  
Segon  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans què s'estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 20 de novembre de 1995.- La directora general de Qualitat Ambiental: Gloria Arnandis Boix.